**भक्तपुरमा बनाईने माटाका भाडाँकुँडाहरु**

भक्तपुरमा सदियौं देखि माटाका भाडाँकुँडा बनाउने जातिमा कुम्हाले समुदाय पर्दछन् । कुमाले भन्ने वित्तिकै माटाका भाँडा बनाउने व्यक्ति भनेर हामी बुझ्दछौ । अझ स्पस्टसंग भन्नुपर्दा भक्तपुरमा प्राय प्रजापतिहरुको पुर्ख्यौली पेशा नै माटाका भाँडाहरु बनाउने हुन्छ । नेपाल ४ वर्ण ३६ जातको साझा फुलबारी भनेर त प्रायले बुझेका हुन्छन् तर नेपालका विभिन्न जातिमध्ये भकतप्रका आदिवासी जनजाति नेवार जातीभित्र पनि फेरि ४ वर्ण र ३६ जात छुट्याइएको छ जुन कमैलाई मात्र थाहा हुन सक्छ । त्यसैअनुरुप नै प्रजापति समुदायलाई कुमालको कामको जिम्मा पर्यो जुन काम आज उनीहरुले आजसम्म पनि सम्हालेको देख्न सक्छौं ।

सुरुमा त कुमाले लाई माटाका काम गर्न गाह्रो थियो । उनीहरु बिहान उठेर स्नान गर्न खोलातिर जान्छन् । त्यहि समयमा एक खेप माटो लिई आउने गर्दछन । त्यसबेला अहिलेलको जस्तै माटो किन्नुपर्ने बाध्यता थिएन । परिवारका सबैजसो मानिस त्यहि काममा ब्यस्त हुन्छन् । माटाका भाँडा बनाउने काम सोचेजस्तो त सजिलो हुदैन थियो तर हरेक सदस्यले काम विभाजन गरेर गर्ने बेला सहज भने हुन्छ । त्यसैले घरका सबै सदस्यहरुको छुट्टाछुट्टै काम हुन्छ जस्तै कसैले भाँडा बनाउने , कसैले सुकाउने , कसैले रङ लांचा लगाउने , कसैले बेच्ने आदि जस्ता कामहरु हुन्छन् ।

भक्तपुरमा प्राय सुर्यमढि, बोलाछें, पोटरी स्क्वायरका कुमाले समुदमयका व्यक्तिले माटाका भाँडाहरु बनाउने गर्दछन् । त्यसबाहेक अहिले लिवाली, तुमुचो, च्याम्हासिहं, सूर्यविनायकका व्यक्तिले पनि बनाउन थालेका छन् । जसमधये सुर्यमढीका प्रजापतिहरुले ठुला आकारका भाँडाकुँडा बनाउने गर्दछन् । बोलाछेंका प्रजापतिहरुले साना आकर्षक भाँडाहरु बनाउने गर्दछन् । माटोबाट विभिन्न किसिमका भाँडाहरु बनाउन सकिन्छ । जस्तै घ्याम्पो, दहि कटरा, माटाको गार्गी , हाँडी, माटाको गमला, माटोको दियो ईत्यादि ।

भाँडाकुँडा बनाउने तरिकाहरु

सुरुमा माटोलाई काठमा मुङग्रोले हान्नेर मालिलो बनाईन्छ । त्यसपछि माटोलाई खुट्टाले मिचेर अझ मालिलो बनाईन्छ र हातले पनि मछ्ने गरिन्छ । त्यो मलिलो माटोलाई नसुकोस भनेर प्लाष्टिकले छोपेर राखिन्छ । अहिले चाँहि माटो मुछ्ने मेसिन प्रयोग गरिन थालिएको छ । भाँडा बनाउन एक किसिमको काठको ‘चाख’ चक्काको प्रयोग गरिन्छ । अहिले प्रायःजसले अत्याधुनिक घुम्ने मेशिन पनि प्रयोगमा ल्याएका छन् । राम्ररी मुछेर राखेको माटो चक्रको बीचमा राखेर पानि हाल्दै घुमिरहेको चक्रमा एउटा हात भित्र अर्को बाहिर राखेर माटोलाई पातलो र लामो बनाईन्छ । त्यसैलाई थिच्दै तान्दै आवश्यक आकार दिईन्छ । यसरी बनाईएको भाँडालाई चक्रबाट निकालेर घाममा सुकाईन्छ । पुरा सुक्नुभन्दा पहिले कुनै आकार प्रकार मिलाउने वा थप्नु पर्ने छ भने थप्ने गरिन्छ । भाँडा पोल्ने तरिका तीन चार दिन सुकाएपछि बल्ल भाँडा तयार हुन्छ । भाँडा पोल्न एउटा भट्टि बनाईएको हुन्छ । भाँडा पोल्दा एउटा तह पराल वा छ्वाली वा भुस वा काठको धुलो र अर्को तह भाँडाकुँडा हालिन्छ । त्यसरी भाँडा हाल्दै चाङ लगाईन्छ र पुरै थुप्रोलाई बाहिरबाट खरानिले छोपिन्छ ।

भट्टिको पिंधतिर दाउरा बाल्न प्वाल बानाईएको हुन्छ र त्यहि प्वालमा लगातार दुई तीन दिनसम्म आगो बालिराख्दछ । एकपटक आगो लगाईसकेपछि कुमालेहरु नसुतिकन लगातार आगो एकनासले बलिरहोस भनेर रेखदेख गरी बस्दछन् । आगोको राप कम वा बढि हुन नपाओस भनेर उच्च होसियार अपनाउनु पर्छ । यो कामको लागि अनुभवको ठुलो भुमिका हुन्छ । यदि कालो भाँडा बनाउनुछ भने बाहिरबाट स्थानिय ‘बुसा’ भनिने झारले दलिन्छ र फेरि पोलिन्छ । यसरी पोलिएको भाँडा कालो हुन्छ । त्यो काम बोलाछेका प्रजापतिहरुले मात्र गर्दछन । त्यसकारण त्यहाँका कुम्हालेहरुलाई कालो भाँडा बनाउने कुमाले अर्थात् हाकुज्या पनि भनिन्छ ।

**रुबिना प्रजापति , प्रशिक्षार्थी पत्रकार**